Author: halaszova anita
Last saved by: Hajdúková Viera
Company: SPU

Správa zo zahraničnej pracovnej cesty

1. Účastník zahraničnej pracovnej cesty:	
Meno, priezvisko, titul:	PhDr. Viera Hajdúková, PhD. – sekcia regionálneho školstva
2. Zahraničná pracovná cesta:
Štát, mesto:			Francúzsko, Paríž
Vykonaná v dňoch:	16. – 18. 06. 2013
Účel cesty:	Účasť na 13. zasadnutí výboru pre predškolské vzdelávanie a starostlivosť (ECEC) 
3. Rámcový program zasadnutia pracovnej skupiny:
16. jún 2013 – nedeľa – príchod do Paríža 
17. december 2012 – zasadnutie/rokovanie tematickej pracovnej skupiny
18. december 2012 – zasadnutie/rokovanie tematickej pracovnej skupiny odchod, príchod na Slovensko.
4. Stručný priebeh rokovaní:
Cieľom pracovného stretnutia bolo diskutovať o návrhu projektu „Monitoring Quality“ so špecifickým zameraním na monitorovanie a hodnotenie vzdelávacích výsledkov detí, a celkovo výsledkov vzdelávania na úrovni systému. 
Počas prvého dňa boli najprv odprezentované koncepčné materiály vypracované jednotlivými tematickými skupinami (SR – podskupina Monitorovanie a hodnotenie kvality), ktoré boli spracované poverenými vedúcimi tematických podskupín na základe podkladov priebežne zasielaných zástupcami jednotlivých členských štátov – členov siete ECEC. 
Jim Grieve (Kanada), moderátor tematickej pracovnej skupiny  „výsledky“, predložil predbežné zistenia z práce tejto skupiny; zároveň predstavil aj Ranný rozvojový index – nástroj  na posúdenie ranného rozvoja dieťaťa.
David de Silva (Austrália) predstavil austrálske národné ukazovatele kvality predprimárneho vzdelávania. Abigail Raikes (UNESCO) prezentovala prácu na tvorbe materiálu Learning Metrics Task Force. Obsah týchto prezentácií tvoril základ pre prácu v malých skupinách, v ktorých sa diskutovalo o: druhoch programov (kurikúl pre zariadenia ECEC so zameraním na vzdelávacie výsledky detí; politických rámcoch ECEC ako základe reformy smerujúcej k posilneniu výsledkov detí; prostredí na vzdelávanie a kvalite interakcie v zariadeniach ECEC; rozsahu monitorovania kvality pracovnej sily; atď.
Diskutovalo sa o: návrhoch na zlepšenie predstavovaného rámca OECD; národných špecifikách týkajúcich sa nástrojov a programoch používaných na skvalitnenie ECEC;  zbere údajov o ECEC v rámci siete INES s cieľom posúdiť, ako získať výstupy o vstupoch a výstupoch v rámci ECEC s vyhnutím sa školáckemu testovaniu detí; národných špecifikách týkajúcich sa zhromažďovania informácií o výsledkoch dieťaťa (o komunikácii; kritickom myslení a riešení problémov; tvorivosti a predstavivosti; osobnosti; spoločenstve a občianstve).
V priebehu druhého dňa bola pozornosť venovaná problematike konceptu kvality ECEC a monitorovaniu kvality ECEC. Prevažná časť práce sa realizovala v malých podskupinách. Diskusie sa zamerali na: existenciu rôznych podôb/typov inštitúcií/služieb ECEC; rôznorodosť požiadaviek na kvalitu procesov v jednotlivých typoch inštitúcií/služieb ECEC; posudzovanie kvality rôznych podôb/typov inštitúcií/služieb ECEC; regulačné požiadavky na rôzne podoby/typy inštitúcií/služieb ECEC; kvalitatívne požiadavky pre rôzne podoby/typy inštitúcií/služieb ECEC. 
Dôraz sa v diskusii kládol na to aby sa našli odpovede na otázky, či: 
•	sú definície a terminológia obsiahnuté v  materiály pripravenom na prieskum monitorovania kvality v ECEC v členských štátoch OECD relevantné pre národné monitorovacie politiky a praxe, 
•	bude prieskum: 
o	politicky významný – pre národné politické priority; 
o	platný – dajú nám odpovede na to, na čo chceme poznať odpovede; 
o	spoľahlivý – budú odpovede konzistentné; 
o	umožňovať medzinárodné porovnanie, je možné odpovedať na všetky otázky; 
o	interpretovateľný; 
o	mať pridanú hodnotu; 
o	efektívny.
V popoludňajšom bloku rokovania bola pozornosť zameraná na zber dát o ECEC vo svetle inovácie ISCED 2011 a jeho uplatňovaní: Diskusia bola zameraná na to, či sa má prieskum osobitne venovať problematike starostlivosti o deti od 0 do 2 rokov – ISCED 0 (0.a osobitne problematike predprimárneho vzdelávania detí od 3 do 6 rokov veku (do začiatku plnenia povinnej školskej dochádzky, ktorý je prevažne v 6 roku veku detí, ale sú aj štáty, v ktorých je začiatok plnenia povinnej školskej dochádzky vo veku 5 alebo 7 rokov. Prioritami pre implementáciu ISCED 2011 na úrovni zariadení ECEC sú:
-	prevádzka minimálne 100 dní za rok, a intenzita aspoň 2 hodiny denne;
-	požiadavka pedagogického vzdelávania/ kvalifikácie pre pedagógov;
-	právny a regulačný rámec.
Riešili sa potenciálne problémy súvisiace s nejednoznačnosťou terminológie a jej rozdielnym výkladom v rámci EURYDICE, EU, OECD najmä vo vzťahu k zariadeniam určeným pre deti od 0 do 2 – 3 rokov veku detí (najmä vo vzťahu k „rodinným denným centrám“). 
Diskutovalo sa o hlavným cieľom stratégie zberu a využívania údajov, o spolupráci so sieťou INES. 
Nasledujúce zasadnutie siete ECEC sa uskutoční v decembri 2013 na Novom Zélande, na základe pozvania členov siete ECEC z Nového Zélandu. 
5. Odporúčané závery:
V termíne do 7 júla 2013 musia jednotlivé krajiny zaslať aktuálne pripomienky k predloženému návrhu prieskumu. Odpovedať na dve otázky: Aký je skutočný počet detí v triede na jednu učiteľku?, Koľko detí nemôže navštevovať materské školy kvôli nedostatku kapacít MŠ? 
6. Prehľad prinesenej dokumentácie a miesto jej uloženia:
Pracovné materiály poskytnuté organizátorom, ktoré boli predmetom rokovania a sú výstupmi rokovaní v malých diskusných skupinách ako aj v rámci celej siete sú uložené u PhDr. Viery Hajdúkovej, PhD. na sekcii regionálneho školstva, odbor ZŠ.
7. Osobitne vyhodnotený očakávaný prínos ZPC:
Pozitívne a konštruktívne prezentovanie aktuálneho stavu monitorovania kvality predprimárneho vzdelávania v Slovenskej republike. Spracovanie podkladov pre postupný zber požadovaných údajov o predprimárnom vzdelávaní v SR. 

8. Spôsob zverejnenia výsledkov ZPC, prenos získaných informácií:
Správa zo ZPC je zverejnená na www.minedu.sk

Súhlasíme so zverejnením správy na internete

Správu vypracovala: PhDr. Viera Hajdúková, PhD.

Dátum: 20. jún 2013

Správu schválil: Mgr. Zdenko Krajčír, GR SRŠ MŠVVaŠ SR